
A nitrogén-monoxid és a prolin kapcsolatának vizsgálata Arabidopsis thaliana L. növényekben réz stressz alatt

A redox aktív nehézfémek közül a réz (Cu), mint esszenciális mikroelem fontos szerepet játszik a növények növekedési és fejlődési folyamataiban. A szükségesnél nagyobb koncentrációban viszont toxikussá válik a növények számára, és oxidatív stresszt okoz. A stressz állapotban indukálódó válaszreakciók kialakításában jelentős a jelmolekulaként ismertté vált nitrogén-monoxid (NO), valamint a rendkívül stabil szerkezettel rendelkező aminosav, a prolin. A két molekula kapcsolatáról réz stressz alatt a magasabbrendű növényekben keveset tudunk, ezért dolgozatom célja a NO és a prolin közti interakciók vizsgálata volt.
Kísérleti rendszerünkben vízkultúrában nevelt vad típusú (Col-0) és két prolin bioszintézis mutáns (p5cs1-1 és p5cs1-4) Arabidopsis thaliana L. növény vizsgálatát végeztük el. A 4 hetes növényeket 0, 1, 2.5 és 5 µM réz-szulfáttal kezeltük további egy hétig. Kísérleti növényeinkben összehasonlítottuk a réz prolin akkumulációra, a növények morfológiájára, a reaktív oxigén- és nitrogénformák metabolizmusára, valamint a stressz tűrőképességre gyakorolt hatását. A prolin koncentrációt spektrofotometriás módszerrel határoztuk meg, míg a reaktív jelmolekulák szintjét, valamint az életképességet fluoreszcens mikroszkóppal mutattuk ki.
A réz terhelés hatására a prolin tartalom növekedését tapasztaltuk a vad típusú növények hajtásában és gyökerében, ez az akkumuláció viszont elmaradt a p5cs1 mutánsokban. Morfológiai vizsgálatok igazolták a réz növekedés gátló hatását a hajtás- és gyökérrendszerben, amely a prolin hiányos mutánsokban erősebb volt. A vad típusú és a mutáns növények gyökércsúcsaiban is réz-indukált NO szint csökkenést detektáltunk, bár prolin hiányában a gyökerek NO produkciója nagyobb mértékben gátlódott. A peroxinitrit esetében viszont pozitív korrelációt tapasztaltunk a réz terhelés mértéke és a detektált molekula szintje között a prolin szintézis mutánsokban. A szuperoxid gyökanion szintje a vad típusú növényekben nagyobb mértékben nőtt, mint a p5cs1-1 és p5cs1-4 gyökércsúcsokban. A réz stressz csökkentette az életképességet mindhárom vizsgált növénytípusban, de prolin hiányában a sejthalál mértéke kifejezettebb volt.
Ezek alapján elmondható, hogy a réz stressz indukálja a P5CS enzim által katalizált prolin szintézist Arabidopsis hajtás-és gyökérrendszerében. A prolin szabályozza a reaktív nitrogén-és oxigénformák metabolizmusát a réz stressz során, továbbá részt vesz a réz tolerancia kialakításában.



